EL Επίσημη Εφημερίδα της Ευρωπαϊκής Ένωσης L 258/31

ΑΠΌΦΑΣΗ ΤΗΣ ΕΠΙΤΡΟΠΉΣ

της 24ης Σεπτεμβρίου 2007

σχετικά με τη διενέργεια επείγοντος εμβολιασμού πουλερικών στην Ιταλία κατά της γρίπης των πτηνών χαμηλής παθογονικότητας

[κοινοποιηθείσα υπό τον αριθμό Ε(2007) 4393]

(Το κείμενο στην ιταλική γλώσσα είναι το μόνο αυθεντικό)

(2007/638/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 54 παράγραφος 2,

Εκτιμώντας τα ακόλουθα:

(1) Η οδηγία 2005/94/ΕΚ καθορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία.

(2) Σύμφωνα με την απόφαση 2005/926/ΕΚ της Επιτροπής, της 21ης Δεκεμβρίου 2005, για την εισαγωγή συμπληρωματικών μέτρων για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και την κατάργηση της απόφασης 2004/666/ΕΚ (2), η Ιταλία διενήργησε εμβολιασμούς κατά της γρίπης των πτηνών χαμηλής παθογονικότητας μέχρι τα τέλη του 2006.

(3) Από το Μάιο του 2007 εντοπίστηκαν κρούσματα γρίπης των πτηνών χαμηλής παθογονικότητας σε τμήματα της Βόρειας Ιταλίας και έχουν ληφθεί μέτρα σύμφωνα με την οδηγία 2005/94/ΕΚ ώστε να ελεγχθεί η εξάπλωση του ιού.

(4) Τον Ιούλιο και τον Αύγουστο 2007 παρατηρήθηκε αύξηση των εστιών της γρίπης των πτηνών χαμηλής παθογονικότητας, συγκεκριμένα του υποτύπου H7, και εξακολουθούν να ανιχνεύονται επιπλέον εστίες της εν λόγω ασθένειας. Έχει αναφερθεί μικρός αριθμός εστιών που προκλήθηκαν από τον υποτύπο Η5 της γρίπης των πτηνών χαμηλής παθογονικότητας.

(5) Με τις επιστημονικές της γνώμες για τη χρήση του εμβολιασμού για τον έλεγχο της γρίπης των πτηνών που εξέδωσε η Ευρωπαϊκή Αρχή για την Ασφάλεια των Τροφίμων το 2005 (3) και το 2007 (4), η ομάδα για την υγεία και την ορθή μεταχείριση των ζώων δήλωσε ότι ο επείγων και προληπτικός εμβολιασμός κατά της γρίπης των πτηνών αποτελεί πολύτιμο εργαλείο προς συμπλήρωση των μέτρων ελέγχου της εν λόγω ασθένειας.

(6) Οι εστίες γρίπης των πτηνών χαμηλής παθογονικότητας στην Ιταλία αφορούν περιοχή με μεγάλο πληθυσμό πουλερικών και η επιδημιολογική κατάσταση εξακολουθεί να εξελίσσεται.

(7) Οι ιταλικές αρχές προέβησαν σε εκτίμηση κινδύνου και επισήμαναν ιδιαίτερο κίνδυνο για περαιτέρω εξάπλωση του ιού στις συγκεκριμένες περιοχές. Συνεπώς, η Ιταλία, με επιστολή της 7ης Σεπτεμβρίου 2007, υπέβαλε σχέδιο επείγοντος εμβολιασμού προς έγκριση στην Επιτροπή.

(8) Η Επιτροπή προέβη μαζί με την Ιταλία σε εξέταση του σχεδίου και είναι ικανοποιημένη καθώς συμμορφώνεται με τις σχετικές κοινοτικές διατάξεις. Λαμβάνοντας υπόψη την εξέλιξη της επιδημιολογικής κατάστασης στην Ιταλία, κρίνεται σκόπιμη η έγκριση του σχεδίου επείγοντος εμβολιασμού που υπέβαλε η Ιταλία προς συμπλήρωση των μέτρων ελέγχου που έχει λάβει το εν λόγω κράτος μέλος, καθώς και η εισαγωγή ορισμένων περιορισμών στις μετακινήσεις πουλερικών, αβγών επώασης πουλερικών, νεοσσών μίας ημέρας και ορισμένων προϊόντων πουλερικών.

(9) Σύμφωνα με το σχέδιο εμβολιασμού, η Ιταλία προτίθεται να εμβολιάσει ορισμένες κατηγορίες πουλερικών σύμφωνα με τη στρατηγική εμβολιασμού «DIVA» (Differentiating Infected from Vaccinated Animals: διαφοροποίηση των προσβεβλημένων από τα εμβολιασμένα ζώα) τόσο με μονοσθενή εμβόλια κατά του ιού της γρίπης των πτηνών υποτύπου H7, όσο και με δισθενή εμβόλια κατά των υποτύπων H7 και H5.

(10) Πρέπει να χρησιμοποιούνται μόνον εμβόλια που έχουν εγκριθεί σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (5), ή σύμφωνα με τον κανονισμό (ΕΚ) αριθ. 726 /2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και κτηνιατρική χρήση και για τη σύσταση Ευρωπαϊκού Οργανισμού Φαρμάκων (6).

(11) Επιπλέον, πρέπει να διενεργηθεί επιτήρηση και παρακολούθηση των εμβολιασμένων και των μη εμβολιασμένων σμηνών πουλερικών, όπως προβλέπεται στο σχέδιο επείγοντος εμβολιασμού.

(12) Τα μέτρα που προβλέπονται στην απόφαση 2005/926/ΕΚ δεν κρίνονται πλέον σκόπιμα και, συνεπώς, η εν λόγω απόφαση πρέπει να καταργηθεί.

(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Αντικείμενο, πεδίο εφαρμογής και ορισμοί

1. Η παρούσα απόφαση προβλέπει ορισμένα μέτρα που πρέπει να εφαρμοστούν στην Ιταλία ώστε να διενεργηθεί επείγων εμβολιασμός σε ορισμένες πτηνοτροφικές εκμεταλλεύσεις, στις οποίες υπάρχει ιδιαίτερος κίνδυνος εμφάνισης της γρίπης των πτηνών· περιλαμβάνει επίσης διατάξεις για τον περιορισμό των μετακινήσεων και των αποστολών πουλερικών, αβγών επώασης πουλερικών, νεοσσών μίας ημέρας και ορισμένων προϊόντων πουλερικών.

2. Η παρούσα απόφαση εφαρμόζεται με την επιφύλαξη των μέτρων που λαμβάνει η Ιταλία σύμφωνα με την απόφαση 2005/94/ΕΚ για την καταπολέμηση των εστιών της γρίπης των πτηνών χαμηλής παθογονικότητας.

Άρθρο 2

Σχέδιο επείγοντος εμβολιασμού

1. Εγκρίνεται το σχέδιο επείγοντος εμβολιασμού κατά της γρίπης των πτηνών χαμηλής παθογονικότητας στην Ιταλία, όπως υποβλήθηκε από την Ιταλία στην Επιτροπή στις 7 Σεπτεμβρίου 2007 («σχέδιο επείγοντος εμβολιασμού»).

2. Η Ιταλία εφαρμόζει το σχέδιο επείγοντος εμβολιασμού στις περιοχές που παρατίθενται στο παράρτημα I («περιοχή επείγοντος εμβολιασμού»).

Εξασφαλίζει ότι το σχέδιο επείγοντος εμβολιασμού εφαρμόζεται αποτελεσματικά.

3. Η Επιτροπή δημοσιεύει το σχέδιο επείγοντος εμβολιασμού στο διαδικτυακό της τόπο.

Άρθρο 3

Εμβόλια προς χρήση

Η Ιταλία εξασφαλίζει ότι τα πουλερικά εμβολιάζονται σύμφωνα με το σχέδιο επείγοντος εμβολιασμού με ένα από τα ακόλουθα είδη εμβολίων που έχουν εγκριθεί σύμφωνα με την οδηγία 2001/82/ΕΚ ή τον κανονισμό (ΕΚ) αριθ. 726/2004:

α) αδρανοποιημένο ετερόλογο εμβόλιο για τον υποτύπο H7 της γρίπης των πτηνών, ή

β) δισθενές αδρανοποιημένο ετερόλογο εμβόλιο για τους δύο υποτύπους H5 και H7 της γρίπης των πτηνών.

Άρθρο 4

Περιορισμοί μετακινήσεων πουλερικών

1. Η αρμόδια αρχή εξασφαλίζει ότι τα πουλερικά που προέρχονται ή/και κατάγονται από εκμεταλλεύσεις στην Ιταλία όπου διενεργήθηκε επείγων εμβολιασμός («εκμεταλλεύσεις επείγοντος εμβολιασμού») δεν μετακινούνται σε άλλες περιοχές της Ιταλίας ή δεν αποστέλλονται σε άλλα κράτη μέλη.

2. Κατά παρέκκλιση από την παράγραφο 1, τα πουλερικά σφαγής που προέρχονται ή/και κατάγονται από εκμεταλλεύσεις επείγοντος εμβολιασμού μπορούν να μετακινούνται σε άλλες περιοχές της Ιταλίας ή να αποστέλλονται σε άλλα κράτη μέλη, εφόσον τα πουλερικά προέρχονται από σμήνη που:

α) πριν από την φόρτωση έχουν υποβληθεί σε έλεγχο με ευνοϊκά αποτελέσματα σύμφωνα με το σημείο 1 του παραρτήματος II, και

β) αποστέλλονται σε σφαγείο: i) εντός της Ιταλίας και σφαγιάζονται αμέσως μετά την άφιξη· ή ii) σε άλλο κράτος μέλος κατόπιν συμφωνίας του κράτους μέλους προορισμού και σφαγιάζονται αμέσως μετά την άφιξη.

Άρθρο 5

Περιορισμοί μετακινήσεων αβγών επώασης πουλερικών

Η αρμόδια αρχή εξασφαλίζει ότι τα αυγά επώασης πουλερικών που προέρχονται ή/και κατάγονται από εκμεταλλεύσεις επείγοντος εμβολιασμού, μετακινούνται σε άλλες περιοχές της Ιταλίας ή αποστέλλονται σε άλλα κράτη μέλη, εφόσον τα αβγά επώασης:

α) προέρχονται από σμήνη που έχουν υποβληθεί σε έλεγχο με ευνοϊκά αποτελέσματα σύμφωνα με το σημείο 2 του παραρτήματος ΙΙ·

β) απολυμαίνονται πριν από τη μετακίνηση ή την αποστολή σύμφωνα με μέθοδο που έχει εγκριθεί από την αρμόδια αρχή·

γ) μεταφέρονται άμεσα στο εκκολαπτήριο προορισμού·

δ) είναι ανιχνεύσιμα στο εκκολαπτήριο.

Άρθρο 6

Περιορισμοί μετακινήσεων νεοσσών μίας ημέρας

Η αρμόδια αρχή εξασφαλίζει ότι οι νεοσσοί μίας ημέρας που προέρχονται ή/και κατάγονται από εκμεταλλεύσεις επείγοντος εμβολιασμού, μετακινούνται σε άλλες περιοχές της Ιταλίας ή αποστέλλονται σε άλλα κράτη μέλη, εφόσον οι νεοσσοί μίας ημέρας:

α) προέρχονται από αυγά επώασης πουλερικών που συμμορφώνονται με τους όρους που προβλέπονται στο άρθρο 5·

β) τοποθετούνται σε ορνιθώνα ή εγκατάσταση όπου δεν διαμένουν πουλερικά.

Άρθρο 7

Υγειονομικά πιστοποιητικά για το ενδοκοινοτικό εμπόριο αποστολών πουλερικών, αυγών επώασης πουλερικών και νεοσσών μίας ημέρας

Η αρμόδια αρχή εξασφαλίζει ότι τα υγειονομικά πιστοποιητικά για το ενδοκοινοτικό εμπόριο πουλερικών, αυγών επώασης πουλερικών και νεοσσών μίας ημέρας που προέρχονται ή/και κατάγονται από την Ιταλία, πρέπει να φέρουν την ένδειξη:

«Το υγειονομικό καθεστώς του παρόντος φορτίου είναι σύμφωνο με την απόφαση 2007/638/EK».

Άρθρο 8

Περιορισμοί μετακινήσεων επιτραπέζιων αβγών

Η αρμόδια αρχή εξασφαλίζει ότι τα επιτραπέζια αβγά που προέρχονται ή/και κατάγονται από εκμεταλλεύσεις επείγοντος εμβολιασμού, μετακινούνται σε άλλες περιοχές της Ιταλίας ή αποστέλλονται σε άλλα κράτη μέλη, εφόσον τα επιτραπέζια αβγά:

α) προέρχονται από σμήνη που έχουν υποβληθεί σε έλεγχο με ευνοϊκά αποτελέσματα σύμφωνα με το σημείο 2 του παραρτήματος ΙΙ·

β) έχουν μεταφερθεί άμεσα : i) σε συσκευαστήριο που ορίζεται από την αρμόδια αρχή, εφόσον συσκευάζονται σε συσκευασίες μίας χρήσεως και τηρούνται όλα τα μέτρα βιοασφάλειας που απαιτούνται από την αρμόδια αρχή, ή ii) σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004.

Άρθρο 9

Περιορισμοί μετακινήσεων κρέατος πουλερικών, κιμά, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος που συνίστανται σε ή περιέχουν κρέας πουλερικών

1. Η αρμόδια αρχή εξασφαλίζει ότι το κρέας πουλερικών που προέρχεται ή/και κατάγεται από εκμεταλλεύσεις επείγοντος εμβολιασμού, μετακινείται σε άλλες περιοχές της Ιταλίας ή αποστέλλεται σε άλλα κράτη μέλη, εφόσον το κρέας:

α) προέρχεται από πουλερικά που συμμορφώνονται με τις διατάξεις του άρθρου 4·

β) έχει παραχθεί σύμφωνα με το παράρτημα ΙΙ και τα τμήματα ΙΙ και ΙΙΙ του παραρτήματος ΙΙΙ του κανονισμού (ΕΚ) αριθ. 853/2004 και έχει ελεγχθεί σύμφωνα με τα τμήματα Ι, ΙΙ, ΙΙΙ και τα κεφάλαια V και VII του τμήματος IV του παραρτήματος Ι του κανονισμού (ΕΚ) αριθ. 854/2004.

2. Η αρμόδια αρχή εξασφαλίζει ότι ο κιμάς, τα παρασκευάσματα κρέατος, το μηχανικώς διαχωρισμένο κρέας και τα προϊόντα κρέατος που συνίστανται σε ή περιέχουν κρέας πουλερικών και που προέρχονται ή/και κατάγονται από εκμεταλλεύσεις επείγοντος εμβολιασμού, μετακινούνται σε άλλες περιοχές της Ιταλίας ή αποστέλλονται σε άλλα κράτη μέλη, εφόσον τα εν λόγω προϊόντα παράγονται:

α) από κρέας που συμμορφώνεται με την παράγραφο 1·

β) σύμφωνα με τα τμήματα V και VI του παραρτήματος III του κανονισμού (ΕΚ) αριθ. 853/2004.

Άρθρο 10

Παρακολούθηση και επιτήρηση

Διενεργείται παρακολούθηση και επιτήρηση των εμβολιασμένων και των μη εμβολιασμένων σμηνών πουλερικών, όπως προβλέπεται στο σχέδιο επείγοντος εμβολιασμού.

Άρθρο 11

Εκθέσεις

Η Ιταλία υποβάλλει στην Επιτροπή προκαταρκτική έκθεση για την εφαρμογή του σχεδίου επείγοντος εμβολιασμού έως την 1η Νοεμβρίου 2007 το αργότερο και, στη συνέχεια, υποβάλλει έκθεση ανά τρίμηνο, εντός προθεσμίας ενός μηνός από το τέλος του τριμήνου.

Η Επιτροπή εξασφαλίζει ότι η μόνιμη επιτροπή για την τροφική αλυσίδα και την υγεία των ζώων ενημερώνεται για τις εν λόγω εκθέσεις.

Άρθρο 12

Επανεξέταση των μέτρων

Τα μέτρα που προβλέπονται στην παρούσα απόφαση επανεξετάζονται ανάλογα με την εξέλιξη της επιδημιολογικής κατάστασης στην Ιταλία και με τις νέες πληροφορίες που προκύπτουν.

Άρθρο 13

Κατάργηση

Η απόφαση 2005/926/ΕΚ καταργείται.

Άρθρο 14

Εφαρμογή

Η παρούσα απόφαση εφαρμόζεται από τις 24 Σεπτεμβρίου 2007 έως την 31η Μαρτίου 2008.

Άρθρο 15

Αποδέκτες

Η παρούσα απόφαση απευθύνεται στην Ιταλική Δημοκρατία.

Βρυξέλλες, 24 Σεπτεμβρίου 2007. Για την Επιτροπή Μάρκος ΚΥΠΡΙΑΝΟΫ Μέλος της Επιτροπής

(1) ΕΕ L 10 της 14.1.2006, σ. 16.

(2) ΕΕ L 337 της 22.12.2005, σ. 60.

(3) The EFSA Journal (2005) 266, 1-21, «Animal health and welfare aspects of Avian Influenza».

(4) The EFSA Journal (2007) 489, «Vaccination against avian influenza of H5 and H7 subtypes in domestic poultry and captive birds».

(5) ΕΕ L 311 της 28.11.2001, σ. 1. Οδηγία όπως τροποποιήθηκε τελευταία με την οδηγία 2004/28/ΕΚ (ΕΕ L 136 της 30.4.2004, σ. 58).

(6) ΕΕ L 136 της 30.4.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1901/2006 (ΕΕ L 378 της 27.12.2006, σ. 1).

ΠΑΡΑΡΤΗΜΑ Ι ΠΕΡΙΟΧΕΣ ΕΠΕΙΓΟΝΤΟΣ ΕΜΒΟΛΙΑΣΜΟΥ Περιφέρεια Veneto Επαρχία Verona ALBAREDO D'ADIGE ANGIARI ARCOLE BELFIORE BONAVIGO BOVOLONE BUTTAPIETRA CALDIERO περιοχή νότια του αυτοκινητόδρομου Α4 CASALEONE CASTEL D'AZZANO CASTELNUOVO DEL GARDA περιοχή νότια του αυτοκινητόδρομου Α4 CEREA COLOGNA VENETA COLOGNOLA AI COLLI περιοχή νότια του αυτοκινητόδρομου Α4 CONCAMARISE ERBÈ GAZZO VERONESE ISOLA DELLA SCALA ISOLA RIZZA LAVAGNO περιοχή νότια του αυτοκινητόδρομου Α4 MINERBE MONTEFORTE D'ALPONE περιοχή νότια του αυτοκινητόδρομου Α4 MOZZECANE NOGARA NOGAROLE ROCCA OPPEANO PALÙ PESCHIERA DEL GARDA περιοχή νότια του αυτοκινητόδρομου Α4 POVEGLIANO VERONESE PRESSANA RONCO ALL'ADIGE ROVERCHIARA ROVEREDO DI GUÀ SALIZZOLE SAN BONIFACIO περιοχή νότια του αυτοκινητόδρομου Α4 SAN GIOVANNI LUPATOTO περιοχή νότια του αυτοκινητόδρομου Α4 SANGUINETTO SAN MARTINO BUON ALBERGO περιοχή νότια του αυτοκινητόδρομου Α4 SAN PIETRO DI MORUBIO SOAVE περιοχή νότια του αυτοκινητόδρομου Α4 SOMMACAMPAGNA περιοχή νότια του αυτοκινητόδρομου Α4 SONA περιοχή νότια του αυτοκινητόδρομου Α4 SORGÀ TREVENZUOLO VALEGGIO SUL MINCIO VERONA περιοχή νότια του αυτοκινητόδρομου Α4 VERONELLA VIGASIO VILLAFRANCA DI VERONA ZEVIO ZIMELLA

Περιφέρεια Lombardia Επαρχία Brescia ACQUAFREDDA ALFIANELLO BAGNOLO MELLA BASSANO BRESCIANO BORGOSATOLLO BRESCIA περιοχή νότια του αυτοκινητόδρομου Α4 CALCINATO περιοχή νότια του αυτοκινητόδρομου Α4 CALVISANO CAPRIANO DEL COLLE CARPENEDOLO CASTENEDOLO περιοχή νότια του αυτοκινητόδρομου Α4 CIGOLE DELLO DESENZANO DEL GARDA περιοχή νότια του αυτοκινητόδρομου Α4 FIESSE FLERO GAMBARA GHEDI GOTTOLENGO ISORELLA LENO LONATO περιοχή νότια του αυτοκινητόδρομου Α4 MANERBIO MILZANO MONTICHIARI MONTIRONE OFFLAGA PAVONE DEL MELLA PONCARALE PONTEVICO POZZOLENGO περιοχή νότια του αυτοκινητόδρομου Α4 PRALBOINO QUINZANO D'OGLIO REMEDELLO REZZATO περιοχή νότια του αυτοκινητόδρομου Α4 SAN GERVASIO BRESCIANO SAN ZENO NAVIGLIO SENIGA VEROLANUOVA VEROLAVECCHIA VISANO Επαρχία Mantova CASTIGLIONE DELLE STIVIERE CAVRIANA CERESARA GOITO GUIDIZZOLO MARMIROLO MEDOLE MONZAMBANO PONTI SUL MINCIO ROVERBELLA SOLFERINO VOLTA MANTOVANA